Søren Søndergaard (EL), 2023-05-10:
Jeg synes egentlig, at det er vigtigt at have en diskussion om Statens Kunstfond og også en diskussion om Statens Kunstfond her i Folketinget.
Hvad er det, der støttes?
Hvilken funktion har det i forhold til samfundsudviklingen?
Hvilken funktion har det i forhold til at komme ud i hele landet?
Er vi i en situation, hvor Danmark har et så lille miljø, at der er risiko for nepotisme?
Den diskussion har der været tidligere.
Det er altid relevant at kigge på Statens Kunstfond.
Derfor blev jeg, må jeg også sige, en lille smule skuffet over det forslag, der kom fra Dansk Folkeparti.
Man beskriver jo sådan set Kunstfondens opgaver fint.
Der er penge til produktion og formidling af billedkunst, film, litteratur, musik, scenekunst, arkitektur, spillesteder, teaterfestivaler, forfatterarrangementer, kunst på skoler og hospitaler samt oversættelse af litteratur, altså en masse ting, som man skitserer, og som der gives til.
Alligevel er konklusionen, at det altså skal nedlægges.
Hvorfor skal det det?
Begrundelsen for, at det skal nedlægges mangler.
Hvad er det i alle de her ting, der gør, at det er helt forkert?
Vi hører noget om noget med, at det er venstreorienteret.
Jeg synes nu, der er meget borgerlig kultur, men okay, den diskussion er sådan set ligegyldig, men hvad er det?
Er det det, der ligesom er problemet?
Debatten fortaber sig i nogle tåger og nogle påstande om, at der er et eller andet, der er galt, og det synes jeg måske er problemet.
Kunstfonden gør jo som sagt en masse ting.
Kunstfonden har en masse uddelinger, arbejdslegater, projektlegater, honorarstøtte og huskunstnerordninger.
Alle de der ting er ting, som man laver.
Det er jo ikke bidrag, der forgylder nogen.
Selv den livsvarige ydelse modregnes jo, hvis man bare har en vis, begrænset indtægt.
Det er udelukkende for, at folk, der gennem mange år har vist deres værd, får noget ro til at præstere noget mere.
Vi er jo også, f.eks. i forhold til den livsvarige ydelse, gået ind og har sat nogle begrænsninger og sådan noget, og det er fint nok, men jeg synes ikke, det er det, der lægges op til her.
Her lægges der op til en nedlæggelse.
Så er jeg uenig i Dansk Folkepartis kultursyn.
Jeg er uenig i den politiske underlæggelse, som så klart fremgår af papiret: »... alle støttemodtagere vil skulle godkendes af et uafhængigt udvalg, der udpeges af Folketingets partier«.
Vi tager den lige igen: Alle støttemodtagere skal godkendes.
Jamen altså – uh! –
jeg tænker mig tilbage til nogle regimer og nogle systemer, der var i det forrige århundrede, og nogle af dem eksisterer sådan set stadig væk, hvor man gjorde sådan nogle ting, nemlig at støttemodtagere skulle godkendes af nogle, som var politisk udpeget.
Hvad forestiller man sig?
Vi kan jo tage den diskussion, der har været lidt oppe, omkring de meget begrænsede kulturmidler, som partierne går ind og præger.
Der kan man jo tydeligt se, når man tager det over en årrække, at dér har vi haft en borgerlig regering, dér har vi haft en socialdemokratisk regering, og så har vi haft en borgerlig regering igen.
Det kan man jo se på, hvad det er for nogle, man har peget på.
Det er heldigvis et meget lille beløb, og vi er kommet så langt, at vi har sat os sammen og sagt, at det bliver vi nødt til at kigge på om er en fornuftig måde at gøre det på, fordi vi er bange for den politiske indblanding.
Og så kommer Dansk Folkeparti med et forslag om, at støttemodtagere skal godkendes af nogle, der er udpeget politisk.
Det kultursyn er jeg uenig i.
Jeg er også uenig i det kultursyn – bl.a. Konservative var inde på det – hvor man er så tilbageskuende i sin måde at kigge på det på.
Selvfølgelig skal vi tage udgangspunkt i vores fælles historie; det manglede da bare.
Men hvad er det, en god kunstner kan?
Altså, en god kunstner har jo evnen til at gå ud i fremtiden, se noget derude og komme tilbage og give det til os.
Hvis vedkommende er en god kunstner, gøres det på en måde, så vi kan forstå det, men sådan er det ikke, hvis det er en dårlig kunstner.
Der vil jeg så bare til allersidst med formandens tilladelse citere Salman Rushdie, som jeg synes har sagt det meget fint
: Kunstens opgave er at nævne det unævnelige, at udpege bedrag, at tage parti, at starte skænderier, at forme verden og at forhindre den i at falde i søvn.
Det er det centrale ved kultur og kunst.
Det er at forhindre os i at falde i søvn.